text: Mangler du dine smykker?
  08 november 2017 kl. 13.52
  Sydøstjyllands Politi efterlyser ejerne til smykker, som de har fundet ved en ransagning. 
  Mangler du seks fingerringe og seks ankelkæder? Smykkerne er blevet fundet ved ransagning af en bil i Kolding-området i sidste måned, og politiet regner med, at smykkerne stammer fra et indbrud.
  På smykkerne sidder stadig danske prisskilte, og derfor kan de stamme fra et indbrud ved en guldsmed eller smykkehandler. Ankelkæderne har priser på omkring 200 kroner, mens ringene koster helt op til 2.500 kroner. Smykkerne er fundet i en sort læderpung.
  Selvom ringene er fundet i en bil i Kolding, kan smykkerne stamme fra andre steder i landet.
  Du kan se billeder af alle smykkerne øverst i artiklen. 
  Kan du genkende smykkerne eller prisskiltene, så kan du kontakte politiet på telefon 114.
  
  